
24 februarie 2005
R A P O R T

asupra proiectului de Lege privind aprobarea Ordonanţei Guvernului nr.6/2005 pentru modificarea alin.(3) al art.54 din Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind aprobarea Ordonanţei Guvernului nr.6/2005 pentru modificarea alin.(3) al art.54 din Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, trimis cu adresa nr. P.L.X - 38 din 14 februarie 2005.

La întocmirea prezentului raport, Comisia a avut în vedere avizele Consiliului Legislativ şi de la următoarele comisii:

· Comisia juridică, de disciplină şi imunităţi;

· Comisia pentru administraţie publică, amenajarea teritoriului şi echilibru ecologic;

· Comisia pentru drepturile omului, culte şi problemele minorităţilor naţionale.

Proiectul de lege are ca obiect de reglementare modificarea alineatului 3 al articolului 54 din Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, aprobată cu modificări şi completări prin Legea nr.519/2002, cu modificările şi completările ulterioare, în sensul prevederii Inspectoratului de Stat în Construcţii şi a Autorităţii Naţionale pentru Persoanele cu Handicap, inclusiv a Inspecţiilor Regionale aflate în subordinea acesteia, drept organe specializate de control.
Comisia propune Plenului adoptarea proiectului de lege întrucât este necesară corelarea între organele specializate pentru constatarea contravenţiilor şi aplicarea amenzilor şi domeniul de expertiză pentru care aceste organe sunt abilitate să efectueze controlul, ca urmare a reorganizării unor structuri din aparatul de lucru al Guvernului, a ministerelor şi a altor organisme specializate ale administraţiei publice centrale.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului nu au participat invitaţi.

4. La lucrările comisiei au fost prezenţi 16 deputaţi, din totalul de 17 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost adoptat de Senat în şedinţa din 10 februarie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 16 februarie 2005, Comisia propune admiterea fără modificări a proiectului de lege.
PREŞEDINTE,





SECRETAR,


Stelian DUŢU





Karoly KEREKES
Întocmit, 

Expert Monica Rallu CURTA

